  Виталий Пронин Якшур-Бӧдья черкогуртысь Д. Поломов туж шумпотэ, уж шедиз шуыса.Якшур-Бӧдья черкогуртысь 15 нылпи гужем уже интыямын луоз. Соос сяська мерттозы, жуг-жаг октозы. - Нылпиос тол шорын ик уже куриськыны кутско ни, - шуэ Якшур-Бӧдьялэн администрацияз ужась Ирина Вахрушева. - Но ми нырысь ик шуг учыре шедем, трос нылпиё семьяосысь пиналъёсты уже интыяны тыршиськом. Уже интыян азьын администрациын нимысьтыз лекциос лыдӟо: трудовой договор, трудовой книжка сярысь рос-прос мадё. Озьы ик нылпиос нимысьтыз медосмотр но ортчо. - Пиналъёс, нуналаз 2 но ӝыны час гинэ тыршыса, толэзяз ог 6 сюрс манет басьто. 4 но ӝыны сюрс тыре администрация, сюрс но ӝынызэ - ёросысь калыкез уже интыянъя центр, - азьланьтэ Ирина Вахрушева. 8-тӥ классэз быдтэм Данил Поломов али эмчиос дорын эскериське, шуэ: - Мар ужаломы, йӧнала ӧз вералэ на. Ужам коньдонэным дӥсь басьто, выль телефон но кулэ. Нуналэз пайдаё ортчытыса, ӝыт эшъёсын пумиськыны но, анайлы юрттӥськыны но вуо на. Пиналъёслэн гужем тыршемзылы анай-атайёс шумпото. Кӧня ке коньдон басьтэм сяна, нылпиоссы ужаны но дышетскозы. - Туж шумпотӥсько, пиелы уж шедиз шуыса. Ульча кузя солань-талань ветлэм интые, мед ужалоз. Туннэ тани медосмотр ортчим ни, - вера Даниллэн анаез Ирина Поломова. 2015-тӥ арын Мугорез кыдатон культурая, спортъя но егитъёсын ужанъя министерствоен радъям вожвылъяськонын Якшур-Бӧдья администрация нылпиосты уже интыямез понна 1-тӥ интыен дунъямын вал. Павел Вахрушев Туспуктӥз В. Беломорских Теги: Егитъёс  